Dinamo na Ángelovim krilima potvrdio deseti naslov prvaka!

Nogometaši Dinama svladali su Split 5-1 na Parku mladeži u 32. kolu Prve lige i pobjegli Rijeci na nedostižnih 15 bodova prednosti. Henríquez je zabio hat-trick...

<p><b>Dinamo slavi svoju "décimu"!</b> Maksimirski je klub svladao <b>Split</b> čak 5-1 na Parku mladeži u subotnjoj utakmici 32. kola MAXtv Prve lige te matematički potvrdio <b>17. naslov prvaka Hrvatske</b> i deseti u nizu četiri kola prije kraja.</p><p>"Modri" sad imaju 80 bodova, Rijeka 65 i u slučaju da bijeli do kraja dobiju sve utakmice, a plavi izgube, Zagrepčani bi bili bolji zbog međusobnog omjera.</p><p>Junak Dinamova slavlja u taboru crvenih je <b>Ángelo Henríquez</b>. Čileanac je na najbolji mogući način odgovorio na otkup ugovora s Manchester Unitedom postizanjem <i>hat-tricka</i>, čime se izjednačio na drugom mjestu ligaške ljestvice strijelaca s <b>Dejanom Radonjićem</b> iz Istre 1961. Obojica imaju po 16 golova, a na vrhu je Andrej Kramarić koji je samo u prvom dijelu sezone zabio 21.</p><p>Nakon početka bogatog prilikama na obje strane, "modri" su poveli u 23. minuti. <b>Danijel Zagorac</b> srušio je Henríqueza u šesnaestercu domaćih, a sudac <b>Igor Križarić</b> pokazao je na penal. Ángelo je bio siguran i doveo Dinamo u vodstvo. <br/></p><p>Samo sedam minuta poslije bilo je 2-0. <b>Arijan Ademi</b> napravio je više od pola posla asistencijom za Henríqueza kojemu nije bilo teško iz blizine uklizati i poslati loptu u mrežu.<br/></p><p>Tračak nade splitovcima donio je <b>Antonio Mršić</b> golom za 2-1 u 43. minuti nakon dodavanja Sokola Cikalleshija. Ipak, "modri" nisu dozvolili da im vodstvo isklizne iz ruku te su nakon samo 13 minuta u nastavku zabili i treći gol. Henríquez je potvrdio <i>hat-trick</i> krasnim udarcem s 20-ak metara u lijevu stranu Zagorčeva gola.</p><p>Stvari su od loših postale još gore za Split u 65. minuti, kad je drugi žuti karton dobio <b>Slavko Blagojević</b>. Dinamo je brojčanu prednost okrunio dvama golovima u završnici; prvo je <b>Ante Ćorić</b> precizno odmjerenim udarcem sa 17-18 metara zabio četvrti, a već u sljedećoj minuti <b>Armin Hodžić</b> i završni, peti gol u mreži domaćih.<br/></p><p>Osim što je ubilježio visoku pobjedu, potvrdio naslov i nastavio niz neporaženosti u ovoj sezoni MAXtv Prve lige, Dinamo je pokazao zube protivniku u finalu Hrvatskog nogometnog kupa, koje će se 20. svibnja odigrati na maksimirskom stadionu.</p><h3>MAXtv Prva liga, 32. kolo:</h3>